'રે ગાંડા, મારી ચેમ્બરમાં કોઇ પણ બેઠું હોય તો પણ તને અંદર આવવાની છૂટ.' હરિવલ્લભદાસે હસીને વિભાકરને ઠપકો આપ્યો. 'એમાંય આ ત્રિવેદી સાહેબ તો આપણા ફેમિલી મેમ્બર જેવા છેને?' એમણે ત્રિવેદી સામે જોયું. 'આમ તો આ આખું રજવાડું ઊભું કરવામાં આ વિભાની જબરજસ્ત મહેનત. એકલી મહેનત નહીં પણ સાથે સમજદારી અને હિંમત. આદિત્ય અને ભાસ્કર મહેનતુ ખરા પણ નાગા સામે નાગા થવાની હિંમત તો એકલા વિભામાં જ! જમીનના ધંધામાં ઝંપલાવ્યું ત્યારતી વિભો મારી પડખે ઊભો છે. તમને તો ખબર છે કે આ ધંધામાં કેવા કેવા નમૂનાઓ સાથે કામ પાડવું પડે. ઢીલા પડીએ અને ચાલાકી ના હોય તો લોકો ચડ્ડી પણ ઉતારી જાય. વિભો ભલભલાને ભૂ પીવડાવી દે અને પહેલવાનની જેમ એ ઊભો હોય ત્યારે કોઇ ચૂં કે ચા કરવાની હિંમત ના કરે.'